Document ID: /roh_data/filtered/fineweb-2-filterrobots_roh.jsonl.gz/54062

Juliana Suter ha avunda dal sport da skis, La skiunza da 25 onns annunzia surprendentamain sia demissiun immediata be dus dis suenter sia partenza en il super-g da la cuppa mundiala a Val d'Isère.
«Quai èsi stà! Jau ma retir sco sportista da professiun dal sport da skis. Jau sun loscha da quai ch’jau hai cuntanschì e ma legrel sin l’avegnir», scriva la campiunessa mundiala da juniors da la cursa rapida dal 2019 sin Instagram.
Juliana Suter, ch’era vegnida franada il 2021 entras ina ruptura dal liom cruschà, è vegnida duas giadas en ils top 15 en la cuppa mundiala. Il december 2022 è ella vegnida 14avla en la cursa rapida da Lake Louise. Il schaner 2023 ha ella egalisà en il super-g da St. Anton ses meglier resultat da la carriera.
Anc dumengia passada è l'atleta da cader B da Swiss-Ski partida a Val d'Isère en il super-g ed ha gudagnà sco 26avla schizunt anc puncts da la cuppa mundiala.